Covid-19: Dán mag jy terugkeer werk toe(Foto: Brian Inganga/AP) Die departement van indiensneming en arbeid het gesê persone, wat positief getoets het weens Covid-19, kan slegs ná ŉ tydperk van self-isolasie en onder streng voorwaardes terugkeer werk toe. Tibor Szana, hoof-inspekteur vir beroepsgesondheid en veiligheid by die departement, het gesê mediaberigte het verkeerdelik aangedui dat Covid-19-pasiënte nie eers negatief hoef te toets voor hulle terugkeer werk toe nie. “Indien ŉ werker met Covid-19 gediagnoseer is en kragtens die riglyne van die departement van gesondheid geïsoleer het, mag ŉ werkgewer die persoon slegs toelaat om terug te keer werk toe ná die persoon die verpligte 14 dae van self-isolasie afgehandel het,” het Szana gesê. Ander voorwaardes sluit in dat die werknemer medies ondersoek moet word om te bevestig dat die persoon geskik is om terug te keer werk toe indien die persoon matige of erge simptome beleef het. Szana het gesê dit is noodsaaklik dat die werkgewer seker maak dat daar streng voldoen word aan persoonlike higiëne, die dra van gesigmaskers, sosiale distansiëring, en hoes-etiket en dat die werknemer streng gemonitor moet word vir enige simptome indien die persoon terugkeer werk toe. Daar sal ook van ŉ personeellid vereis word om vir minstens 21 dae lank ŉ chirurgiese masker te dra sedert die persoon gediagnoseer is – in hul eie belang en in die belang van diegene rondom hulle. “Die nuwe riglyne bepaal ook dat die omvang van blootstelling ook bepaal word van persone wat in kontak was met ŉ werker wat met Covid-19 gediagnoseer is, om te bepaal of daar ŉ hoë risiko of lae risiko van oordrag tussen die personeellede was,” het Szana bygevoeg. “In die geval van ŉ lae risiko, kan die werkgewer die werker toelaat om aan te hou werk met ŉ gesigmasker, met voldoening aan standaard voorsorgmaatreëls, en die werkers se simptome moet vir 14 dae lank gemonitor word sedert die eerste kontak. “In die geval van ŉ hoë risiko moet die werker 14 dae lank in kwarantyn bly en die werkgewer van daardie werknemer moet siekverlof vir daardie periode toestaan kragtens artikel 27.3.” Enige werkgewer wat onseker is oor enige van die riglyne word versoek om die hoof-inspekteur te kontak by 082 883 5737. Wil jy op die hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.